*«2022-2024 жылдарға арналған республикалық бюджет туралы» мәселелер бойынша*

*ҚР Парламенті Мәжілісінің пленарлық отырысындағы*

*ҚРҰБ баяндамасы*

*Нұр-Сұлтан қ., 2022 жыл, 20 сәуір*

**Құрметті Ерлан Жақанұлы!**

**Құрметті депутаттар!**

Биыл жыл басынан бері **геосаяси** жағдай ушыққан тұста әлемдік қаржы, тауар нарықтарындағы жағдай **құбылмалы** болды.

Пайда болған сын-қатерлердің салдарынан **әлемдік экономика** күткеннен де баяу дамыды. Халықаралық қаржы ұйымдары әлемдік экономикалық өсімге қатысты болжамын құлдырау бағытында шамамен **1 п.т.** қайта қарады.

Тауар **жеткізу** проблемаларының күрделенуі жаһандық **инфляциялық** жағдайды нашарлата отырып, әлемдегі **шикізат** тауарлары мен **азық-түлік бағасының** өсуіне алып келді. Осыған байланысты **Халықаралық валюта қоры** инфляция болжамын қайта қарап, оның **айтарлықтай** **жоғары деңгейі** бұрын болжағанға қарағанда **ұзақ уақыт** сақталады деп пайымдайды.

Азық-түлік, шикізат, жанар-жағармай мен газ қымбаттаған тұста **Еуроаймақ пен АҚШ-тағы инфляция** көпжылдық рекордты көрсетуін жалғастырды. Наурызда инфляция 7,5%-ды, Еуроаймақ пен АҚШ-та 8,5%-ды құрады. Ал, **Ресейде** ол **16,7%-ға** жетті.

**Өсімдік майы** мен **дәнді дақылдар** бағасының рекордтық өсуі 1990 жылдан бастап индекстің барлық қолданылу уақыты ішінде **ФАО азық-түлік бағалары индексінің** ең жоғары деңгейі – **159,3** тармаққа дейін жетті.

Қазақстан үшін сыртқы инфляциялық жағдай жоғарыда аталған **сын-қатерлердің пайда** болуына байланысты биыл қолайсыз болады. **Проинфляциялық** тәуекелдердің күшеюін ескерсек, Қазақстанның **инфляция** болжамы **өсу** жағына қарай қайта қаралуда.

Биыл **наурызда** Қазақстанда **инфляция**
**12%-ға** дейін жеделдеп, **2016** жылғы қыркүйектен бастап ең жоғары мәнге жетті. **Азық-түлік тауарлары** инфляцияға ең көп үлес қосып, бағадағы өсімі
**15,4%-ға** дейін жеделдеді.

Наурызда біз **әлеуметтік маңызы бар азық-түлік тауарларының** бірден қымбаттап кеткенін байқадық, бұл оларды Ресейден әкетуге тыйым салу аясында бірқатар азық-түлік тауарларының дефицитіне байланысты орын алды. Соның әсерінен наурыздың **екінші** аптасында азық-түлік тауарларының бағасы **5,6%**-ға өсті. Осыдан кейін **әлеуметтік маңызы бар азық-түлік тауарлары** бағасының **апта ішіндегі өсімі** наурыздың соңғы аптасында **1,3%**, **сәуірдің** бірінші және екінші аптасында қатарынан **0,9%** болып, біртіндеп тұрақтана бастады.

**Азық-түлікке жатпайтын тауарлардың** бағасы **айырбас бағамның әлсіреуінен** және шамадан тыс сұраныстан қысымға түсті. Наурызда азық-түлікке жатпайтын инфляция **10,9%** болды.

**Ақылы қызмет көрсету** бағасы **7,1%-дан 8,3%-ға** дейін жеделдеді, бұл тұрғын үйді жөндеу және жалға беру, қонақүйлер мен мейрамханалардың қызметтері сияқты бірқатар **нарықтық қызметтер** бағасының өсуіне байланысты орын алды.**Реттелетін коммуналдық қызметтердің** тарифтері жартыжылдық **мораторий** салдарынан өзгеріссіз қалды.

Инфляциялық қысым күшейгендіктен Ұлттық Банк **дезинфляциялық** ақша-кредит саясатын жүргізіп отыр.

Қаржы және баға тұрақтылығын қамтамасыз ету үшін Ұлттық Банк **2022 жылғы 24 ақпанда** базалық мөлшерлемені **13,5%**-ға дейін көтерді.

Базалық мөлшерлеме жоғарылағаннан кейін **Қазақстанның депозиттерге кепілдік беру қоры** ұсынатын **халықтың** теңгедегі **салымдары бойынша шекті ставкалар** да көтерілді. Сонымен қатар 2022 жылғы қаңтардан бастап, өздеріңіз білетіндей, жеке тұлғалардың салымдары бойынша кепілдіктің ең жоғары сомасы **20 млн** теңгеге дейін көтерілді. Бұдан басқа, Үкіметпен бірлесіп бюджет қаражаты есебінен жеке тұлғалардың теңгедегі депозиттері бойынша өтемақы (сыйақы) есептеуді көздейтін **Теңгедегі салымдарды қорғау бағдарламасы** жарияланды.

Инфляцияға қарсы саясатты күшейту үшін Үкімет Ұлттық Банкпен биылғы **ақпаннан** бастап **Инфляция деңгейін бақылау және төмендету жөніндегі** жаңартылған **шаралар кешенін** (2022-2024 жылдарға арналған) іске асыруда.

Геосаяси жағдайдың нашарлауына байланысты жаһандық қаржы, тауар нарықтарында бұрын-соңды болмаған өзгерістер аясында **теңгенің айырбастау бағамы** биыл **15 наурыздағы** сауда-саттық қорытындысы бойынша ең жоғары деңгейден **512,17** теңгеге дейін әлсіреп, жоғары құбылмалылыққа ұшырады, бірақ осы жылғы 19 сәуірге қарай **443,85** теңгеге дейін нығайып, **шығынның қомақты бөлігін жапты**.

Ұлттық Банк айырбастау **бағамының** күрт ауытқуын және оның кейіннен **инфляцияға** көшуін шектеу шараларын қабылдауда. Кей күндері **валюталық интервенциялар** жүргізді. Жүргізілетін операциялар туралы ақпарат уақытында **жарияланып отыр.**

Квазимемлекеттік сектор субъектілерінің валютаны сату көлемін ұлғайту мақсатында квазимемлекеттік сектор субъектілерінің валюталық түсімді **міндетті сату** мөлшері валюталық түсімнің жалпы көлемі **75%-**ға дейін ұлғайды.

**Қолма-қол шетел валютасына** қатысты ішкі нарықтағы жағдай қалыпқа келтірілді. Халықтың сұранысын қанағаттандыру үшін қолма-қол шетел валюталары **жеткізілді**. Екінші деңгейлі банктерде **өтімді** валюталық активтер көлемі жеткілікті.

Қолма-қол шетел валютасы нарығында **алыпсатарлық** әрекеттерді болдырмау мақсатында Ұлттық Банк айырбастау пунктері арқылы теңгеге шетел валютасын сатып алу бағамының сату **бағамынан ауытқу шектерін** кеңейтті.

Мемлекет басшысының **ұлттық валютаның орнықтылығын** қамтамасыз ету, **капиталды әкетуге** жол бермеу тапсырмасын орындау үшін **трансшекаралық қаржы операцияларын** бақылау шаралары күшейтілді.

Қабылданған шараларға байланысты ішкі валюта нарығындағы жағдай **тұрақталып келеді.** Қазіргі уақытта жағдай сұраныс пен ұсыныстың **теңгерімділігімен** сипатталады. Шаралар кешені **айырбастау бағамына** және кейіннен **инфляцияға** **қысымды** төмендете отырып, **теңгедегі активтерді** қолдауға ықпал етеді.

 Ұлттық Банктің орта мерзімді ақша-кредит саясаты Ақша-кредит саясатының 2030 жылға дейінгі стратегиясына сәйкес жүргізілетін болады. Ол бағыттардың бірі – Ұлттық Банктің экономиканы қаржыландыру бағдарламаларынан шығуы. Бұл қаржы ресурстарына баға белгілеудегі бұрмалаушылықты жою, ақша-кредит саясатының трансмиссиясын жақсарту және банк секторындағы артық өтімділікпен қалыптасатын проинфляциялық қысымды қысқарту үшін қажет.

Біз 5 бағдарлама бойынша қаржыландыруды аяқтадық. «Қарапайым заттар экономикасы» және «7-20-25» бағдарламаларын қаржыландыру жоспарланған көлемді толық пайдаланғанға дейін жалғасады.

**Құрметті депутаттар!**

Ұлттық Банк қалыптасқан **жағдайдың** бұдан әрі **дамуын нақты уақыт** режимінде қадағалап, **Ресейге қарсы санкциялардың** Қазақстанның **қаржы жүйесіне** **әсер ету** дәрежесін бағалайды, сондай-ақ **қаржы** және **баға** тұрақтылығын қамтамасыз ету үшін тиісті шаралар қабылдайды.

**Назарларыңызға рақмет!**